SET ปิดลบ 6 จุด กังวล “ล็อกดาวน์” หลังโควิดระบาดหนัก – การเมืองกดดัน
ดัชนีตลาดหุ้นไทยปิดลบ 6 จุด รับปัจจัยโควิดระบาดหนักหวั่น “ล็อกดาวน์” บางพื้นที่ในกทม. – ปัจจัยการชุมนุมการเมืองในประเทศ
24 มิ.ย. 2564

นายสุโชติ ถิรวรรณรัตน์ ผู้จัดการฝ่ายวิจัย บล.เคจีไอ (ประเทศไทย) กล่าวว่า ตลาดหุ้นไทยวันนี้อ่อนแอกว่าตลาดหุ้นทั่วโลก โดยตลาดหุ้นในภูมิภาคเอเชียส่วนใหญ่ติดลบแต่ไม่มาก ขณะที่ตลาดในยุโรปเทรดบ่ายนี้ก็เคลื่อนไหวในแดนบวกกัน ซึ่งตลาดต่างประเทศผ่อนคลายลงหลังจากที่ธนาคารกลางสหรัฐฯ (เฟด) ยังไม่เร่งปรับขึ้นอัตราดอกเบี้ย โดยต้องการรอให้เศรษฐกิจฟื้นตัวจริงก่อน แต่ตลาดบ้านเรารับผลจากการแพร่ระบาดไวรัสโควิด-19 ที่จำนวนผู้ติดเชื้อโควิดอยู่ในระดับสูง และยังกังวลการล็อกดาวน์ด้วย หลังจากที่ทางการแพทย์ได้เรียกร้องให้ปิดบางพื้นที่ในกรุงเทพมหานคร ทำให้ตลาดมีความเสี่ยง หุ้นไทยจึงอ่อนแอ
นอกจากนี้ ยังมีปัจจัยรบกวนจากการชุมนุมทางการเมืองในประเทศวันนี้ด้วย ซึ่งมองผลกระทบต่อตลาดคงจะไม่มีนัยยะมาก มีเพียงทำให้นักลงทุนชะลอการลงทุนเพื่อรอดูเหตุการณ์ก่อน
แนวโน้มการลงทุนในวันพรุ่งนี้ (25 มิ.ย.) นายสุโชติ กล่าวว่า หากสถานการณ์การเมืองไม่มีอะไร ตลาดฯก็มีโอกาสที่จะเกิดเทคนิคเคิลรีบาวด์ได้หลังจากที่ไม่หลุดแนว 1,570 จุด แต่การรีบาวด์คงจะไปได้ไม่ไกล เพราะ Fund Flow อยู่ในทิศทางไหลออก โดยให้แนวรับ 1,570 จุด ส่วนแนวต้าน 1,590-1,600 จุด
พร้อมกันนี้ให้ติดตามปัจจัยการเมือง และสถานการณ์การแพร่ระบาดไวรัสโควิดต่อไป ส่วนต่างประเทศให้ติดตามตัวเลขเงินเฟ้อของสหรัฐฯที่จะออกมาในวันพรุ่งนี้ ซึ่งถ้าออกมาพุ่งขึ้นต่อตลาดฯก็จะกลับมากังวลต่อได้ แต่การพุ่งขึ้นของเงินเฟ้อสหรัฐฯส่วนหนึ่งเป็นเพราะปีก่อนฐานต่ำ อย่างไรก็ดีคาดว่าเงินเฟ้อสหรัฐฯจะค่อย ๆ ทยอยลดลงในครึ่งปีหลัง
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,732.36 ล้านบาท ปิดที่ 119.50 บาท ลดลง 0.50 บาท
GUNKUL มูลค่าการซื้อขาย 3,238.55 ล้านบาท ปิดที่ 4.86 บาท ลดลง 0.06 บาท
RCL มูลค่าการซื้อขาย 3,164.95 ล้านบาท ปิดที่ 48.50 บาท ลดลง 3.00 บาท
AOT มูลค่าการซื้อขาย 2,890.31 ล้านบาท ปิดที่ 64.00 บาท ลดลง 1.75 บาท
SAWAD มูลค่าการซื้อขาย 2,125.90 ล้านบาท ปิดที่ 68.75 บาท ลดลง 1.75 บาท